CELEX: 22016D1797
Language: sk
Date: 2016-09-15 00:00:00
Title: Rozhodnutie Spoločného výboru na vykonávanie dohody zriadeného na základe Dobrovoľnej dohody o partnerstve medzi Európskou úniou na jednej strane a Indonézskou republikou na strane druhej č. 1/2016 z 15. septembra 2016 o dátume začiatku prevádzky licenčného systému pre vynútiteľnosť práva, správu a obchod v lesnom hospodárstve (FLEGT) [2016/1797]

11.10.2016   
            
            
               SK
            
            
               Úradný vestník Európskej únie
            
            
               L 274/62
            
         Rozhodnutie Spoločného výboru na vykonávanie dohody zriadeného na základe Dobrovoľnej dohody o partnerstve medzi Európskou úniou na jednej strane a Indonézskou republikou na strane druhej č. 1/2016
   z 15. septembra 2016
   o dátume začiatku prevádzky licenčného systému pre vynútiteľnosť práva, správu a obchod v lesnom hospodárstve (FLEGT) [2016/1797]
   SPOLOČNÝ VÝBOR NA VYKONÁVANIE DOHODY,
   so zreteľom na Dobrovoľnú dohodu o partnerstve medzi Európskou úniou a Indonézskou republikou (ďalej len „dohoda“), ktorá po ratifikácii oboma stranami nadobudla platnosť 1. mája 2014,
   keďže:
   
               (1)
            
            
               V článku 14 ods. 5 písm. e) dohody sa uvádza, že po zhodnotení fungovania indonézskeho systému overovania zákonnosti pôvodu dreva (TLAS) na základe kritérií stanovených v prílohe VIII sa spoločný výbor na vykonávanie dohody dohodne na termíne, od ktorého sa začne prevádzka licenčného systému FLEGT.
            
         
               (2)
            
            
               V rámci spoločného nezávislého posúdenia indonézskeho systému TLAS sa dospelo k záveru, že indonézsky systém TLAS je spoľahlivý a spĺňa kritériá hodnotenia jeho funkčnosti stanovené v prílohe VIII k dohode.
            
         
               (3)
            
            
               Obidve strany dokončili svoje príslušné interné postupy a navzájom si prostredníctvom spoločného výboru na vykonávanie dohody oznámili svoju pripravenosť začať prevádzku licenčného systému FLEGT.
            
         
               (4)
            
            
               Spoločný výbor na vykonávanie dohody bude naďalej monitorovať vykonávanie dohody a strany dohody identifikovali spoločné opatrenia, ktoré sa majú v priebehu roka 2017 uprednostniť s cieľom zabezpečiť jej účinné vykonávanie,
            
         ROZHODOL TAKTO:
   Článok 1
   Licenčný systém FLEGT začne svoju prevádzku 15. novembra 2016.
   Článok 2
   Toto rozhodnutie je vyhotovené v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom jazyku a indonézskom jazyku, pričom každé znenie je rovnako autentické. V prípade rozdielu vo výklade má pred ostatnými jazykovými verziami prednosť anglické znenie.
   Článok 3
   Toto rozhodnutie nadobúda účinnosť 15. novembra 2016.
   
      V Yogyakarte (Indonézia) 15. septembra 2016
      
         
            Za Indonézsku republiku
         
         IB Putera PARTHAMA, PhD.
         
            generálny riaditeľ pre trvalo udržateľné obhospodarovanie lesov, Ministerstvo životného prostredia a lesníctva, Indonézia
         
      
      
         
            Za Európsku úniu
         
         Charles-Michel GEURTS
         
            zástupca vedúceho misie
         
         
            Delegácia EÚ v Indonézii a Bruneji